Pohjois-Korean valtion sanomalehti syyttää Yhdysvaltoja "rikollisesta juonesta sodan aloittamiseksi Korean demokraattista kansantasavaltaa vastaan" samaan aikaan kun se "käy dialogia hymy kasvoillaan".

Pohjois-Korean valtionmedia perusteli väitettään eteläkorealaisella radiouutisella, jonka mukaan Yhdysvaltojen joukot harjoittelisivat Japanissa ja Filippiineillä Pohjois-Korean pääkaupungin Pjongjangin valtaamista.

Asiasta kertoi ensimmäisenä uutiskanava CNN (siirryt toiseen palveluun).

– Yhdysvallat erehtyy pahasti, jos se kuvittelee voivansa pelotella vanhanaikaisella sotalaivadiplomatialla, jota sen on ollut tapana käyttää kaikkivoipana aseena saavuttaakseen pahat tavoitteensa, lehtitekstissä kirjoitettiin.

Yhdysvaltain Japanissa toimivien joukkojen tiedotuspäällikkö, eversti John Hutcheson ampui alas Pohjois-Korean väitteen hyökkäyksen valmistelusta ja sanoi, että "ei ole tietoinen harjoituksista".

– Yleisesti Yhdysvaltojen koneet ja laivat toimivat Japanissa joka päivä osoittamassa sitoutumistamme liittolaisiin ja kumppaneihimme alueella sekä tukemassa alueellista rauhaa ja turvallisuutta, Hutcheson sanoi CNN:lle.

Tuohtumuksen taustalla ehkä peruuntuneet neuvottelut

Pohjois-Korean valtion sanomalehden Rodong Sinmunin kovasanainen artikkeli julkaistiin vain päiviä sen jälkeen, kun Yhdysvaltain presidentti Donald Trump perui ulkoministeri Mike Pompeon vierailun Pohjois-Koreaan.

Pompeon visiitti Pohjois-Koreassa olisi ollut neljäs kerta sen jälkeen, kun Trump ja Pohjois-Korean johtaja Kim Jong-un sopivat Pohjois-Korean ydinaseriisunnasta Singaporessa järjestetyssä historiallisessa tapaamisessa.

Neuvottelut eivät kuitenkaan ole tuottaneet toivottua tulosta, vaan Pohjois-Korea on jatkanut ydinaseohjelmaansa.

Trump sanoi viime perjantaina, että on pyytänyt Pompeota olemaan lähtemättä neuvotteluihin, sillä tällä hetkellä hänestä tuntuu, ettei Korean niemimaan ydinaseriisunnassa olla saavutettu riittävästi tuloksia.

I have asked Secretary of State Mike Pompeo not to go to North Korea, at this time, because I feel we are not making sufficient progress with respect to the denuclearization of the Korean Peninsula... — Donald J. Trump (@realDonaldTrump) 24. elokuuta 2018

Trump syytti ydinaseriisunnan etenemättömyydestä myös Kiinaa. Presidentti sanoi, että Pompeo matkustaa Pohjois-Koreaan sen jälkeen kun Yhdysvallat on solminut kauppasuhteistaan Kiinan kanssa.

Yhdysvallat perui tapaamiseen Etelä-Korean selän takana

Pohjois-Korean lisäksi neuvotteluiden peruuntumisesta pettyi Etelä-Korea, jolle Yhdysvaltain liike tuli yllätyksenä.

Etelä-Korean presidentin Moon Jae-inin on määrä matkustaa Pjongjangiin syyskuussa tapaamaan Kim Jong-unia. Etelä-Korean ulkoministeri Kang Kyung-hwa kutsui Yhdysvaltojen ja Pohjois-Korean neuvottelun peruuntumista harmilliseksi.

Kang ja Pompeo kuitenkin puhuivat maanantaina puhelimessa ja vakuuttivat, että Etelä-Korea ja Yhdysvallat ovat edelleen sitoutuneet Pohjois-Korean täydelliseen ja varmennettuun ydinaseriisuntaan.

Yhdysvaltain liittolaiset Itä-Aasiassa pitävät ydinaseriisunnan onnistumista ja vakauden säilymistä alueella tärkeänä. Vain vuosi sitten Pohjois-Korea oli tehnyt runsaasti ohjustestejä, joihin presidentti Trump uhkasi vastata "tulella ja raivolla".

Nyt kun jännitteet ovat lientyneet, niiden ei haluta yltyvän uudelleen.

Japani sanoi tiistaina julkaisemassaan puolustusselonteossa, että Pohjois-Korea on edelleen vakava ja vääjäämätön uhka. Japanin puolustusministerin mukaan on hyvä asia, että Pohjois-Korean on aloittanut dialogi entisten vihamiesten kanssa, mutta sillä on edelleen satoja ohjuksia, jotka ovat melkein kaikki kantomatkan päässä Japanista.

Lue lisää:

Trump perui ulkoministerinsä matkan Pohjois-Koreaan, sivalsi myös Kiinaa

Trumpin neuvonantaja myöntää Foxilla: Pohjois-Korea ei ole edennyt ydinaseriisunnassa

YK: Pohjois-Korea jatkanut ydinaseohjelmaansa ja kiertänyt pakotteita

Korean sodan erottamat sukulaiset kohtasivat 68 vuoden jälkeen – katso video

Lähteet: AFP, Reuters, STT